Olyffees vol smaak en verrassing | Netwerk24
Olyffees vol smaak en verrassing
Deur Maryke Swart 11 Februarie 2020 06:00
Wilhelm de Vries, wynmaker by Allesverloren praat oor die hoëgehalte verouderde wyne by ’n wynproe in die historiese kelder. Foto: Maryke Swart
’n Stukkie Italiaanse Swart­land.
Dít is hoe die trotse olyf- en wynprodusente hul geliefde Riebeek-Vallei beskryf.
Met ’n onlangse mediabesoek aan dié vallei, as voorsmakie vir die opkomende Riebeek-Vallei-olyffees wat Saterdag 9 en Sondag 10 Mei gehou word, was die passie en kennis waarmee die produsente hul produkte bekendstel, opvallend. Daarmee saam ’n plattelandse gasvryheid wat jou onmiddellik laat tuisvoel.
Die gewilde fees trek vanjaar ’n nuwe baadjie aan om die vallei op ’n dieper vlak aan die feesgangers bekend te stel.
Dit sal plaasvind in die vorm van ’n reeks meesterklasse in olyfolie-proe- en wynervarings – ’n nuwe toevoeging tot die fees om ’n nuwe waardering vir die gehalteprodukte wat die vallei bied, by feesgangers te kweek.
Daar kan ook uitgesien word na ’n intieme langtafel-ete saam met een van die vallei se gunstelingwynprodusente waar feesgangers ’n tradisionele, eg plattelandse “plaas-na-tafel-ervaring” sal kan geniet.
Die gewilde staproete deur die olyfboorde en wingerde is weer vanjaar op die feesaan­bieding, tesame met verskeie ander aktiwiteite. Die fees beloof om iets vir almal te bied.
Vanjaar se vyf deelnemende venues is Meerhof-wyne, Kloovenburg-wyn- en olyflandgoed, Olive Boutique, Riebeek Vallei Wine Co. en Allesverloren.
Die media het verlede week die geleentheid gekry om al die deelnemende venues te besoek.
Die eerste stop was Klooven­burg-wyn- en olyflandgoed waar die groep aangesit het vir ’n olyf- en olyfolie-proe gepaar met van die landgoed se wyne, aangebied deur Willie Lienben­berg. Daarna het die groep ’n middagete saam met die meester en olyfolie-kenner Linda Costa, by Meerhof-wyne geniet. Linda gaan ook vier van die meesterklasse by die fees aanbied.
Die bekroonde sjef, Coenie Kruger van die Mama Cucina and Skinny Buddha-faam, het ’n unieke plattelandse piek­niek­tafel voorgesit – alles van tuisgebakte brode, patees, olywe, biltong en quiche.
Ná middagete het die wynmaker Jaco Brand ’n wynproe in die kelder aange­bied en meer oor die proses van wingerd na bottel vertel.
Met ’n nuutgevonde kennis oor die kuns van wynmaak het die groep die geleentheid gehad om hul hand as wynma­ker te waag en hul eie rooiversnit te meng by Riebeek Valley Wine Co met wynmaker Alecia Boshoff.
Die volgende stop was Allesverloren waar die wynmaker Wilhelm de Vries en eienaar Danie Malan ’n wynproe van hul hoëgehalte verouderde wyne aangebied het. Die verouderde wyne dateer van sover as 1997.
’n Vinnige asem skep en dit was tyd om te gaan aansit vir aandete.
Ná ’n verwelkoming deur die talentvolle jongspan van die Steelband-projek, ’n gemeen­skaps­opheffingsprojek om musiekonderrig aan jong kinders in die gemeenskap bekend te stel, is die gaste na die historiese The Royal Hotel genooi vir ’n welkomdrankie voor die langtafelfeesmaal by A Bouchon Rouge Brasserie, voorberei deur die plaaslike Franse sjef Julien Debray in ’n lekker kuieratmosfeer saam met al die plaaslike wyn- en olyfprodu­sente.
Met topklas verblyf by Ruby Rose Country House is die gaste die volgende oggend ná ’n behoorlike plaasontbyt weggestuur vir ’n opvoedkun­dige stappie deur die olyfboor­de by Kloovenburg waar van die eerste olyfbome reeds in 1986 geplant is.
’n Laaste stop voor vertrek was vir ’n olyfolie-proe by Derek van der Riet en Susan Aird van Olive Boutique waar Susan die groep onder meer ingelig het oor die verskeie gesondheidsvoordele wat olyfolie inhou.
Kaartjies vir die fees is R150 en is van Woensdag 12 Febru­arie beskikbaar by www.riebeekvalleyolivefestival.co.za. Die prys sluit ’n naweekkaartjie met toegang tot al die deelnemende venues sowel as ’n olyffeeswynglas en drie gratis wynproeë in.
Die meesterklasse en lang­tafel is nie by die naweek­kaartjie ingesluit nie en moet bespreek word.
Kom geniet bekroonde olyfolies, olywe en olyfkonfyte- en patees, vyfsterwyne, boutiekbiere, kleurryke plaaslike kultuur en alles anders wat die vallei bied, onder meer ’n verskeidenheid charismatiese restaurante, kunsgalerye, plaaslike handgemaakte klere en produkte en geskenkwinkels en die klanke en talent van plaas­like kunstenaars en musikante.
Daar sal vanjaar geen vervoer tussen die verskillende venues beskikbaar wees nie en feesgangers word dus aangemoedig om alternatiewe reëlings te tref.
Vir nog inligting, besoek die olyffees se webwerf of stuur ’n epos aan riebeekvalleyolivefestival@gmail.com.